CELEX: 32017D0801
Language: da
Date: 2017-05-08 00:00:00
Title: Kommissionens gennemførelsesafgørelse (EU) 2017/801 af 8. maj 2017 om ændring af gennemførelsesafgørelse (EU) 2016/715 om fastlæggelse af foranstaltninger med hensyn til visse frugter med oprindelse i visse tredjelande for at hindre indslæbning og spredning af skadegøreren Phyllosticta citricarpa (McAlpine) Van der Aa i Unionen (meddelt under nummer C(2017) 2894)

11.5.2017   
               
               
                  DA
               
               
                  Den Europæiske Unions Tidende
               
               
                  L 120/26
               
            KOMMISSIONENS GENNEMFØRELSESAFGØRELSE (EU) 2017/801
      af 8. maj 2017
      om ændring af gennemførelsesafgørelse (EU) 2016/715 om fastlæggelse af foranstaltninger med hensyn til visse frugter med oprindelse i visse tredjelande for at hindre indslæbning og spredning af skadegøreren Phyllosticta citricarpa (McAlpine) Van der Aa i Unionen
      
         
            (meddelt under nummer C(2017) 2894)
         
      
      EUROPA-KOMMISSIONEN HAR —
      under henvisning til traktaten om Den Europæiske Unions funktionsmåde,
      under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), særlig artikel 16, stk. 3, fjerde punktum, og
      ud fra følgende betragtninger:
      
                  (1)
               
               
                  
                     Guignardia citricarpa Kiely (alle stammer, der er patogene for Citrus), der siden International Botanical Congress' godkendelse af en ny kode for svampenomenklaturen er blevet benævnt Phyllosticta citricarpa (McAlpine) Van der Aa, i det følgende benævnt »Phyllosticta citricarpa«, er opført som en skadegører i del A, kapitel I, litra c), punkt 11, i bilag II til direktiv 2000/29/EF. Der foreligger ikke viden om, den skulle forekomme i Unionen. Den er den udløsende agens af sygdommen citrusfrugtsortplet og udgør en betydelig trussel mod citrusfrugtdyrkning i Unionen.
               
            
                  (2)
               
               
                  Ved Kommissionens gennemførelsesafgørelse (EU) 2016/715 (2) er der fastlagt foranstaltninger med hensyn til Citrus L., Fortunella Swingle, Poncirus Raf., og hybrider heraf, bortset fra frugter af Citrus aurantium L. og Citrus latifolia Tanaka (i det følgende benævnt »de pågældende frugter«), med oprindelse i Brasilien, Sydafrika eller Uruguay, for at forhindre indslæbning og spredning i Unionen af Phyllosticta citricarpa.
               
            
                  (3)
               
               
                  Siden vedtagelsen af nævnte gennemførelsesafgørelse har medlemsstaterne gentagne gange i perioden fra maj til oktober 2016 informeret om tilbageholdelser af Phyllosticta citricarpa som følge af deres importinspektioner af de pågældende frugter med oprindelse i Argentina.
               
            
                  (4)
               
               
                  Kommissionen har vurderet disse gentagne tilbageholdelser og har konkluderet, at plantesundhedscertifikatet i Argentina ikke i tilstrækkeligt omfang garanterer, at Phyllosticta citricarpa ikke forekommer. De nuværende plantesundhedsmæssige sikkerhedsforanstaltninger i Argentina er således utilstrækkelige til at forhindre indslæbning af Phyllosticta citricarpa i Unionen.
               
            
                  (5)
               
               
                  Indslæbning i Unionen af sådanne frugter bør derfor være omfattet af visse krav. Disse krav bør være de samme som kravene for de pågældende frugter med oprindelse i Sydafrika og Uruguay og bør finde anvendelse på de pågældende frugter, der er beregnet til andre formål end industriel forarbejdning til saft, samt på de pågældende frugter udelukkende til industriel forarbejdning til saft.
               
            
                  (6)
               
               
                  Da tilbageholdelserne af de pågældende frugter med oprindelse i Argentina har vedrørt forskellige arter og sorter, er det ikke nødvendigt at foretage yderligere undersøgelser for latent infektion, som det er tilfældet med de pågældende frugter af Citrus sinensis (L.) Osbeck »Valencia« med oprindelse i Sydafrika og Uruguay.
               
            
                  (7)
               
               
                  Gennemførelsesafgørelse (EU) 2016/715 bør derfor ændres.
               
            
                  (8)
               
               
                  Foranstaltningerne i denne afgørelse bør finde anvendelse fra den 5. juni 2017 for at give nationale plantebeskyttelsesorganisationer, ansvarlige officielle organer og berørte aktører tilstrækkelig tid til at tilpasse sig til de nye krav.
               
            
                  (9)
               
               
                  Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
               
            VEDTAGET DENNE AFGØRELSE:
      Artikel 1
      I gennemførelsesafgørelse (EU) 2016/715 foretages følgende ændringer:
      
                  1)
               
               
                  Artikel 1 affattes således:
                  »Artikel 1
                  Emne
                  I denne afgørelse fastsættes foranstaltninger med hensyn til visse frugter med oprindelse i Argentina, Brasilien, Sydafrika og Uruguay for at hindre indslæbning og spredning i Unionen af Phyllosticta citricarpa.«
               
            
                  2)
               
               
                  Artikel 2, litra b), affattes således:
                  »b)   »de pågældende frugter«: frugter af Citrus L., Fortunella Swingle, Poncirus Raf., og hybrider heraf, bortset fra frugter af Citrus aurantium L. og Citrus latifolia Tanaka.«
               
            
                  3)
               
               
                  Artikel 3, stk. 1, affattes således:
                  »1.   Uanset del A, kapitel I, punkt 16.4, litra c) og d), i bilag IV til direktiv 2000/29/EF skal de pågældende frugter med oprindelse i Argentina, Brasilien, Sydafrika eller Uruguay, bortset fra frugter udelukkende til industriel forarbejdning til saft, indføres i Unionen i overensstemmelse med artiklerne 4-7 i denne afgørelse.«
               
            
                  4)
               
               
                  Følgende indsættes som artikel 5a:
                  »Artikel 5a
                  Indførsel i Unionen af de pågældende frugter med oprindelse i Argentina
                  De pågældende frugter med oprindelse i Argentina skal ledsages af et plantesundhedscertifikat, som er omhandlet i artikel 13, stk. 1, nr. ii), første afsnit, i direktiv 2000/29/EF, og som under overskriften »Tillægserklæring« indeholder følgende elementer:
                  
                              a)
                           
                           
                              en erklæring, hvoraf det fremgår, at de pågældende frugter har oprindelse i en produktion, der har været underkastet behandlinger mod Phyllosticta citricarpa på passende tidspunkter siden begyndelsen af den seneste vækstperiode
                           
                        
                              b)
                           
                           
                              en erklæring, hvoraf det fremgår, at der er blevet foretaget en passende offentlig kontrol på produktionsmarken i vækstsæsonen, og at der ikke er blevet observeret symptomer på Phyllosticta citricarpa i den pågældende frugt siden begyndelsen af den seneste vækstperiode
                           
                        
                              c)
                           
                           
                              en erklæring, hvoraf det fremgår, at der mellem ankomst og emballering i emballeringsfaciliteterne er udtaget prøver af mindst 600 frugter af hver art pr. 30 ton, eller en del heraf, som så vidt muligt er udvalgt på grundlag af mulige symptomer på Phyllosticta citricarpa, og at alle frugter, der indgår i prøven, og som viser symptomer, er blevet undersøgt og fundet fri for skadegøreren«
                           
                        
            
                  5)
               
               
                  I artikel 6 affattes titlen og stk. 1 således:
                  »Artikel 6
                  Krav til inspektioner af de pågældende frugter med oprindelse i Argentina, Sydafrika og Uruguay inden for Unionen
                  1.   De pågældende frugter med oprindelse i Argentina, Sydafrika og Uruguay inspiceres visuelt på indførselsstedet eller på bestemmelsesstedet, der er fastsat i overensstemmelse med Kommissionens direktiv 2004/103/EF (*1). Disse inspektioner foretages af prøver af mindst 200 frugter af hver art af de pågældende frugter pr. parti på 30 ton, eller en del heraf, der er udvalgt på grundlag af mulige symptomer på Phyllosticta citricarpa.
                  
                     (*1)  Kommissionens direktiv 2004/103/EF af 7. oktober 2004 om identitetskontrol og plantesundhedskontrol af planter, planteprodukter eller andre objekter opført i del B i bilag V til Rådets direktiv 2000/29/EF, som kan gennemføres et andet sted end indførselsstedet i Fællesskabet eller et sted i nærheden, og om fastsættelse af de nærmere bestemmelser i forbindelse med denne kontrol (EUT L 313 af 12.10.2004, s. 16).«"
						
               
            
                  6)
               
               
                  Artikel 7, litra c), affattes således:
                  
                              »c)
                           
                           
                              Hvis de pågældende frugter har oprindelse i Argentina, Sydafrika og Uruguay, skal der som supplement til litra a) og b) opbevares detaljerede oplysninger om behandlinger før og efter høst.«
                           
                        
            
                  7)
               
               
                  Artikel 8, stk. 1, affattes således:
                  »1.   Uanset del A, kapitel I, punkt 16.4, litra d), i bilag IV til direktiv 2000/29/EF må de pågældende frugter med oprindelse i Argentina, Brasilien, Sydafrika eller Uruguay udelukkende til industriel forarbejdning til saft, kun indføres i og flyttes inden for Unionen i overensstemmelse med artikel 9-17 i denne afgørelse.«
               
            Artikel 2
      Denne afgørelse anvendes fra den 5. juni 2017.
      Artikel 3
      Denne afgørelse er rettet til medlemsstaterne.
      
         Udfærdiget i Bruxelles, den 8. maj 2017.
         
            
               På Kommissionens vegne
            
            Vytenis ANDRIUKAITIS
            
               Medlem af Kommissionen
            
         
      
      
         (1)  EFT L 169 af 10.7.2000, s. 1.
      
         (2)  Kommissionens gennemførelsesafgørelse (EU) 2016/715 af 11. maj 2016 om fastlæggelse af foranstaltninger med hensyn til visse frugter med oprindelse i visse tredjelande for at hindre indslæbning og spredning af skadegøreren Phyllosticta citricarpa (McAlpine) Van der Aa i Unionen (EUT L 125 af 13.5.2016, s. 16).